
Text rozhodnutia
Súd: Krajský súd Trnava Spisová značka: 24S/19/2010 Identifikačné číslo súdneho spisu: 2010200137 Dátum vydania rozhodnutia: 20. 09. 2012 Meno a priezvisko sudcu, VSÚ: JUDr. Ľubomír Bundzel ECLI: ECLI:SK:KSTT:2012:2010200137.4 Uznesenie Krajský súd v Trnave v právnej veci žalobcu: Okresná prokuratúra Piešťany, Vážska ulica č. 28, 921 01 Piešťany proti žalovanému: Mesto Piešťany, Námestie SNP č. 3, 921 45 Piešťany, zastúpeného Mgr. E. K., povereným zamestnancom Mesta Piešťany, bytom E. F. A. XX, XXX XX O., o návrhu na vyslovenie nesúladu všeobecne záväzného nariadenia mesta Piešťany č. 8/2008 zo dňa 13. novembra 2008, jednohlasne, t a k t o r o z h o d o l : Súd konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobca sa návrhom zo dňa 04. 03. 2010, doručeným tunajšiemu súdu dňa 10. 03. 2010, domáhal, aby súd vyslovil nesúlad všeobecne záväzného nariadenia mesta Piešťany o podmienkach státia v zóne dopravného obmedzenia a plateného parkovania na území mesta Piešťany č. 8/2008 zo dňa 13. 11. 2008 so zákonom v zmysle § 250zfa ods. 1 Občianskeho súdneho poriadku (ďalej len „OSP“). Súčasťou podanej žaloby bol aj návrh na dočasné pozastavenie účinnosti predmetného všeobecne záväzného nariadenia mesta Piešťany v zmysle § 250zfa ods. 6 OSP, ktoré však nie je predmetom tohto rozhodnutia, nakoľko o menovanom návrhu už bolo rozhodnuté uznesením č. 24S/19/2010 - 82 zo dňa 22. 02. 2011. Podľa § 250h OSP, až do rozhodnutia súdu môže žalobca (navrhovateľ) rozsah napadnutia správneho rozhodnutia obmedziť; rozšíriť ho môže len v lehote podľa § 250b OSP. Až do rozhodnutia súdu môže žalobca (navrhovateľ) vziať žalobu späť. Ak žalovanému medzitým vzniknú trovy konania, rozhodne súd o ich náhrade. Podľa § 250d ods. 3 OSP, súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Žalobca podaním zo dňa 06. 09. 2012, doručeným tunajšiemu súdu dňa 12. 09. 2012 oznámil, že berie v celom rozsahu návrh na vyslovenie nesúladu predmetného všeobecne záväzného nariadenia späť a žiada konanie v celom rozsahu zastaviť, pričom poukázal na aktuálne znenie ustanovení § 6a ods. 1 a 2 zákona č. 135/1961 Zb. o pozemných komunikáciách (cestný zákon) v znení novely zákona č. 249/2011 Z. z. o riadení bezpečnosti pozemných komunikácií a o zmene a doplnení niektorých zákonov účinnej od 01. 08. 2011. Vzhľadom na vyššie uvedené žalobca nepovažuje predmetné všeobecne záväzné nariadenie mesta Piešťany za nezákonné a v rozpore s ďalšími, v žalobe bližšie špecifikovanými zákonnými ustanoveniami. Súd na základe skutkových zistení v danej veci dospel k záveru, že v uvedenom prípade sú dôvody pre postup podľa § 250d ods. 3 OSP, a preto na nariadenom pojednávaní zo dňa 20. 09. 2012, rozhodol tak, ako je uvedené vo výroku tohto uznesenia. O náhrade trov konania súd rozhodol podľa § 246c OSP v spojení s § 146 ods. 1 písm. c) OSP tak, že žiadnemu z účastníkov nárok na ich náhradu nepriznal. Poučenie: Proti tomuto uzneseniu je prípustné odvolanie do 15 dní odo dňa jeho doručenia na Najvyšší súd SR prostredníctvom Krajského súdu v Trnave. V odvolaní sa má popri všeobecných náležitostiach (§ 42 ods. 3 OSP) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2012:2010200137.4 (dáta aktuálne k 11. 11. 2026). Záväzné je znenie zverejnené súdom.




